<classify> WAZIRI Mkuu, Kassim Majaliwa amewaagiza wakuu wa wilaya na wakurugenzi kusimamia utendaji kazi katika maeneo yao ili kuendana na kasi ya maendeleo inayotekelezwa na Serikali ya Awamu ya Tano chini ya Rais John Magufuli.Majaliwa ametoa agizo hilo juzi alipokuwa akizungumza na viongozi mbalimbali wa Chama na Serikali pamoja na watumishi wa umma katika ziara yake mkoani Tabora, ambapo pamoja na mambo mengine aliwataka kuziba mianya yote ya uzembe kutoka kwa watendaji na ikibidi kuchukua hatua pale inapostahili.Amesema kila kiongozi aliyepewa dhamana katika serikali hii ya awamu ya tano anapaswa kuwa makini katika kusimamia majukumu aliyopewa ili kuitekeleza ilani ya uchaguzi ya CCM, tofauti na hayo atakuwa anakwenda kinyume na hivyo kutakiwa kuwajibishwa kama hatoweza kujiwajibisha yeye mwenyewe.Amesema serikali iliyopo madarakani hivi sasa chini ya Rais John Magufuli inafanya kazi huku ikiweka kipaumbele cha kuwajali wananchi wake kwa kuzingatia matakwa ya uadilifu na weledi mkubwa kwa kila mtumishi wa umma, na kwamba haitokuwa tayari kuwaona watumishi wazembe, wala rushwa au wabadhirifu wa mali za wananchi wakipata nafasi ya aina yoyote.Ili kuleta tija ya kiutendaji wakuu wa wilaya na wakurugenzi wa halmashauri mnapaswa kusimamia ipasavyo utekelezaji wa shughuli za maendeleo ya wananchi katika halmashauri zenu, ikiwemo kusikiliza na kutatua kero za wananchi, hakikisheni mnakuwa na mpango kazi wa kila siku ili kuharakisha maendeleo, amesema Majaliwa.Pamoja na hilo pia aliwataka viongozi na watumishi wa umma kuwahudumia wananchi wote bila kujali itikadi za vyama vyao wala uwezo wao kifedha.Katika hatua nyingine, Waziri Mkuu amesema wilaya zote zinatakiwa zihakikishe zinakuwa na angalau na shule moja ya kidato cha tano na sita katika kila tarafa nchini na kwamba Serikali itapeleka walimu.Amesema uwepo wa shule hizo utaamsha ari ya wanafunzi kusoma kwa bidii, jambo litakaloongeza idadi ya wanafunzi watakaoendelea na masomo ya kidato cha tano na sita huku akitaka kuwekwa mkazo zaidi katika usimamizi wa watoto wa kike ili waweze kumaliza masomo yao salama.Huu ni mkakati wa Taifa tunataka watoto wa kike wote walindwe ili waweze kumaliza shule na marufuku kukatisha elimu yao, iwe kwa kuwapa ujauzito au kuwaoa, adhabu yake ni kali, na hili naomba mlisimamie kikamilifu aliongeza Waziri Mkuu.Mbali na hatua hiyo, Waziri Mkuu Majaliwa pia amewataka viongozi wa vyama vya ushirika kuacha tabia ya kuwanyonya wananchi kwa kupiga dili na kujinufaisha wenyewe na kwamba kama wanataka kwenda na tabia hiyo, ni vyema wajiondoe mapema.Alisema viongozi wanaowaumiza wananchi wanaovuja jasho lao wasidhurumiwe wapewe haki zao kutokana na shughuli wanazozifanya ambazo zitawaletea manufaa katika maisha yao na waweze kufikia malengo yao.Amesema wapo baadhi ya viongozi wanaowaumiza wananchi wanaovuja jasho lao wakifanya hivyo kwa tamaa zao, akiwataka kuacha tabia hiyo na badala yake wawape wananchi haki zao kutokana na shughuli wanazozifanya ambazo zitawaletea manufaa katika maisha yao na waweze kufikia malengo yao.Majaliwa amebainisha kuwa serikali imeandaa utaratibu wa hatua kali kwa viongozi wa vyama vya ushirika kuwaumiza wananchi ambao wakulima na kupiga dili kujinufaisha wenyewe na kama wanakwenda kwa lengo hilo wajiondoe mapema.Hata hivyo, alisema ushirika utakaotunza mali za wakulima ili aweze kunufaika kwa kazi zao ili waondokane na hali ya ugumu wa maisha na waweze kuzitunza familia zao vizuri.Kadhalika Waziri Mkuu amewaahidi wananchi wa manispaa hiyo ya Tabora kuwa atamuagiza Waziri wa Ardhi, William Lukuvi afike kutatua migogoro ya ardhi na kuimaliza baada ya kupokea malalamiko kutoka kwa wananchi wengi wa mkoa huo kuwa wamedhulumiwa.Alibainisha kuwa Waziri wa Ardhi, Lukuvi ana uwezo mkubwa wa kuwatendea haki wananchi kwa kuhakikisha wanapata haki zao za msingi kwa wale wote walidhurumiwa.Mkuu wa Mkoa wa Tabora, Aggrey Mwanri aliwataka watumishi wa umma katika mkoa wake kuacha kufanya kazi kwa mazoea bali kila mtu atambue ni nini serikali ya awamu ya tano inataka na hivyo watekeleze wajibu wao kikamilifu.  <topic>: KITAIFA 